text: Slukning af brand på plastfabrik trækker ud
  09 december 2011 kl. 17.45
  Det vil vare adskillige timer før branden på RC Plast på Gellerupvej i Varde er slukket. Branden udvikler fortsat megen røg, men den umiddelbare fare i forbindelse med røgen er overstået.
  Derfor udsendes der sirene-afvarsling. Det vil sige at sirenerne i området aktiveres igen for at signalisere afvarsling. 
  Røgen er ikke ekstraordinært giftig, men man skal altid sørge for at holde sig ude af røg. Derfor anbefaler Syd- og Sønderjyllands Politi fortsat, at man i området øst for branden er opmærksom på, om man lugter røg. Hvis man gør, skal man gå inden døre og lukke vinduer og ventilationsanlæg. 
  Hvis man føler gener i forbindelse med at have været udsat for røg, skal man kontakte læge eller skadestue.
  